REGOLAMENT TAL-KUMMISSJONI (KE) Nru 36/2010
tat-3 ta’ Diċembru 2009
dwar mudelli Komunitarji għal-liċenzji tas-sewqan tal-ferroviji, ċertifikati komplementari, kopji ċċertifikati taċ-ċertifikati komplementari u formoli tal-applikazzjoni għal-liċenzji tas-sewqan tal-ferroviji, skont id-Direttiva 2007/59/KE tal-Parlament Ewropew u tal-Kunsill
(test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2007/59/KE tal-Parlament Ewropew u tal-Kunsill tat-23 ta’ Ottubru 2007 dwar iċ-ċertifikazzjoni ta’ sewwieqa tal-ferroviji li joperaw lokomotivi u ferroviji fuq is-sistema ferrovjarja tal-Komunità (1), u b’mod partikolari l-Artikolu 4(4) tagħha,
Wara li kkunsidrat ir-rakkomandazzjoni tal-Aġenzija Ewropea tal-Ferroviji Nru ERA/REC/SAF/04-2008 tad-19 ta’ Diċembru 2008 dwar il-formati armonizzati għal-liċenzji tas-sewqan tal-ferroviji u kopji ċċertifikati taċ-ċertifikati komplementari għas-sewwieqa tal-ferroviji [traduzzjoni mhux uffiċjali], b’konformità mad-Direttiva 2007/59/KE u r-rakkomandazzjoni tal-Aġenzija Ewropea tal-Ferroviji Nru ERA/REC/SAF/06-2008 tad-19 ta’ Diċembru 2008 dwar l-użu ta’ mudell armonizzat għal formola tal-applikazzjoni għal-liċenzji tas-sewqan tal-ferroviji,
Billi:
(1)
Id-Direttiva 2007/59/KE tipprovdi li s-sewwieqa kollha tal-ferroviji għandhom ikunu b’saħħithom u għandu jkollhom il-kwalifiki meħtieġa biex isuqu l-ferroviji, u għandu jkollhom id-dokumenti li ġejjin: liċenzja li turi li s-sewwieq jissodisfa l-kundizzjonijiet minimi fir-rigward tar-rekwiżiti mediċi, edukazzjoni bażika u ħiliet professjonali ġenerali, u ċertifikat wieħed jew iktar li juri/u l-infrastrutturi li s-sewwieq huwa awtorizzat isuq fuqhom u li jindika(w) il-vetturi ferrovjarji li d-detentur huwa awtorizzat isuq.
(2)
Il-liġijiet tal-Istati Membri dwar il-kundizzjonijiet taċ-ċertifikazzjoni għas-sewwieqa tal-ferroviji jvarjaw konsiderevolment. Għalhekk, għandhom jiġu adottati mudelli armonizzati għaċ-ċertifikazzjoni tas-sewwieqa tal-ferroviji biex isostnu l-implimentazzjoni tar-regoli Komunitarji rilevanti.
(3)
L-għan li l-liċenzji u ċ-ċertifikati komplementari jiġu armonizzati huwa primarjament li jagħmilha iktar faċli għas-sewwieqa tal-ferroviji biex jiċċaqalqu minn Stat Membru għal ieħor, iżda wkoll li jagħmilha iktar faċli għalihom biex jiċċaqalqu minn impriża ferrovjarja għal oħra, u ġeneralment li l-liċenzji u ċ-ċertifikati jkunu rikonoxxuti mill-partijiet interessati kollha fis-settur ferrovjarju. Għal dan il-għan, huwa essenzjali li d-dispożizzjonijiet jistabbilixxu rekwiżiti minimi li l-applikanti għandhom jissodisfaw sabiex jiksbu liċenzja jew ċertifikat komplementari armonizzat. Sabiex jiġu garantiti l-uniformità u t-trasparenza meħtieġa, l-Istati Membri għandhom jadottaw mudell armonizzat għal-liċenzji tas-sewqan tal-ferroviji, filwaqt li l-impriżi ferrovjarji u l-amministraturi tal-infrastruttura għandhom joħorġu ċ-ċertifikati komplementari armonizzati.
(4)
Għall-impriżi ferrovjarji u l-amministraturi tal-infrastruttura li jħaddmu jew jikkuntrattaw lis-sewwieqa, u speċjalment għall-impriżi ferrovjarji li joperaw servizzi internazzjonali, huwa importanti li l-format taċ-ċertifikati komplementari jkun l-istess fi Stati Membri differenti; għalhekk, il-format għandu jiġi armonizzat sabiex il-konformità tas-sewwieqa tiġi affermata ma’ ċerti kundizzjonijiet minimi, kwalifikazzjonijiet professjonali u għarfien lingwistiku.
(5)
Skont l-Artikolu 4(4) tad-Direttiva 2007/59/KE, l-Aġenzija Ewropea tal-Ferroviji hija mitluba tħejji abbozz ta’ mudell Komunitarju għal-liċenzja, għaċ-ċertifikat komplementari u għall-kopja taċ-ċertifikat komplementari, u tiddetermina wkoll il-karatteristiċi fiżiċi tagħhom, b’kunsiderazzjoni tal-miżuri kontra l-falsifikazzjoni. L-istess Artikolu jitlob lill-Aġenzija biex tirrakkomanda Kodiċijiet Komunitarji għat-tipi differenti ta’ kategoriji tas-sewqan A u B biex jintwerew fiċ-ċertifikat komplementari. L-Anness I(2)(g) għad-Direttiva 2007/59/KE jiddikjara li l-Kummissjoni għandha tiddeċiedi l-kodiċijiet għall-informazzjoni addizzjonali jew għar-restrizzjoni medika li se jkunu inklużi fil-liċenzji tas-sewqan tal-ferroviji.
(6)
Kull liċenzja tas-sewqan tal-ferroviji (fit-tabella iktar ‘il quddiem tissejjaħ “liċenzja ta’ sewwieq tal-ferroviji”) għandha tingħata b’numru uniku mill-Istati Membri; dan in-numru għandu jagħmilha iktar faċli biex il-liċenzja tiġi rreġistrata fir-reġistru nazzjonali tal-liċenzji tas-sewqan tal-ferroviji, li għandu jiġi stabbilit skont l-Artikolu 22(1)(a) tad-Direttiva 2007/59/KE.
(7)
L-informazzjoni kollha li tinsab fil-liċenzji tas-sewqan tal-ferroviji, fiċ-ċertifikati komplementari u fir-reġistri tagħhom għandha tintuża mill-awtoritajiet tas-sikurezza biex tiffaċilita l-evalwazzjoni tal-proċess taċ-ċertifikazzjoni tal-impjegati pprovdut fl-Artikoli 10 u 11 tad-Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE dwar il-liċenzjar ta’ impriżi ferrovjarji (2) u d-Direttiva 2001/14/KE dwar l-allokazzjoni ta’ kapaċità ta’ infrastruttura tal-ferroviji u t-tqegħid ta’ piżijiet għall-użu ta’ infrastruttura tal-ferroviji u ċertifikazzjoni tas-sigurtà (Id-Direttiva tas-Sigurtà tal-Linji tal-Ferrovija) u biex tħaffef il-ħruġ taċ-ċertifikati pprovduti f’dawk l-Artikoli.
(8)
L-impjieg ta’ sewwieqa tal-ferroviji ċċertifikati skont id-Direttiva 2007/59/KE ma għandux jeżonera lill-impriżi ferrovjarji u lill-amministraturi tal-infrastrutturi mill-obbligu tagħhom li jistabbilixxu sistema ta’ monitoraġġ u ta’ kontroll intern tal-kompetenza u l-imġiba tas-sewwieqa tal-ferroviji tagħhom skont l-Artikolu 9 u l-Anness III għad-Direttiva 2004/49/KE u għandu jifforma parti minn dik is-sistema. Iċ-ċertifikat komplementari armonizzat ma għandux jeħles lill-impriżi ferrovjarji u lill-amministraturi tal-infrastruttura mir-responsabbiltà tagħhom għall-operat bla periklu tal-parti tagħhom tas-sistema ferrovjarja, u, b’mod partikolari, mit-taħriġ tal-impjegati tagħhom.
(9)
L-Artikolu 7(1) tad-Direttiva 2007/59/KE jiddikjara li liċenzja għandha tkun valida fit-territorju kollu tal-Komunità u l-Artikolu 4(4) ta’ dik id-Direttiva jitlob li jiġi stabbilit mudell Komunitarju. Għalhekk, formola tal-applikazzjoni armonizzata għal-liċenzji tiffaċilita x-xogħol tal-awtoritajiet kompetenti fl-Istati Membri li sabiex jagħtu l-liċenzja jkollhom jiġbru l-informazzjoni.
(10)
L-Artikolu 14(1) tad-Direttiva 2007/59/KE jitlob lill-awtoritjiet kompetenti fl-Istati Membri biex jippubblikaw il-proċedura li trid tiġi segwita biex tinkiseb il-liċenzja. Meta jiġu biex jistabbilixxu dawk il-proċeduri, l-awtoritajiet kompetenti għandhom jinkludu d-dispożizzjonijiet għall-użu tal-formola tal-applikazzjoni armonizzata.
(11)
Il-formola tal-applikazzjoni armonizzata tista’ tintuża biex tipprovdi informazzjoni adegwata dwar id-dispożizzjonijiet nazzjonali ta’ infurzar għad-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (3) u dwar il-protezzjoni tal-individwi waqt l-ipproċessar ta’ dejta personali. L-awtoritajiet kompetenti jistgħu jużawha biex jiksbu l-awtorizzazzjoni li jipproċessaw id-dejta dwar l-applikanti għal-liċenzja tas-sewqan tal-ferroviji jew dwar id-detenturi, kull meta dan ikun meħtieġ.
(12)
L-adozzjoni ta’ formola tal-applikazzjoni armonizzata għandha impatt ekonomiku limitat ħafna u tikkonstitwixxi piż amministrattiv żgħir ħafna, li tingħata l-possibbiltà li wieħed jagħżel bejn dokument stampat jew interface informatiku li juża applikazzjoni komuni.
(13)
Skont l-Artikolu 36(3) tad-Direttiva 2007/59/KE, din tal-aħħar ma tapplikax għal Ċipru u Malta. Għalhekk, dan ir-Regolament ma għandux japplika f’Ċipru u Malta, sakemm ma tiġix stabbilita sistema ferrovjarja fit-territorju ta’ dawn l-Istati Membri.
(14)
Il-miżuri pprovduti f’dan ir-Regolament huma skont l-opinjoni tal-Kumitat għas-Sikurezza Ferrovjarja u l-Interoperabbiltà kif stabbilit skont l-Artikolu 21 tad-Direttiva 96/48/KE,
ADOTTAT DAN IR-REGOLAMENT:
Artikolu 1
Mudell Komunitarju għal-liċenzji tas-sewqan tal-ferroviji
Il-mudell Komunitarju kif stabbilit fl-Anness I għal dan ir-Regolament għandu jintuża għal-liċenzji tas-sewqan tal-ferroviji kif imsemmi fl-Artikolu 4(1)(a) tad-Direttiva 2007/59/KE. Dan il-format għandu jintuża kull meta tinħareġ, tiġġedded, tiġi aġġornata, emendata jew revokata liċenzja tas-sewqan tal-ferroviji.
Il-lingwa użata għandha tkun lingwa uffiċjali waħda jew iktar tal-Komunità Ewropea.
Artikolu 2
Mudell Komunitarju għaċ-ċertifikati komplementari
Il-mudell Komunitarju kif stabbilit fl-Anness II għal dan ir-Regolament għandu jintuża għaċ-ċertifikati komplementari kif imsemmi fl-Artikolu 4(1)(b) tad-Direttiva 2007/59/KE.
Dan il-format għandu jintuża kull meta jinħareġ, jiġġedded, jiġi aġġornat, emendat jew revokat ċertifikat komplementari.
Il-lingwa użata għandha tkun lingwa uffiċjali waħda jew iktar tal-Komunità Ewropea.
Artikolu 3
Mudell Komunitarju għall-kopji ċċertifikati taċ-ċertifikati komplementari
Il-mudell Komunitarju stabbilit fl-Anness III għal dan ir-Regolament għandu jintuża għall-kopji ċċertifikati taċ-ċertifikati komplementari maħruġa skont l-Artikolu 17 tad-Direttiva 2007/59/KE.
Artikolu 4
Formola tal-applikazzjoni għal-liċenzji tas-sewqan tal-ferroviji
1. Il-mudell Komunitarju tal-formola tal-applikazzjoni, kif stabbilit fl-Anness IV għal dan ir-Regolament, jista’ jintuża għall-formoli tal-applikazzjoni għal-liċenzji tas-sewqan tal-ferroviji msemmija fl-Artikolu 14 tad-Direttiva 2007/59/KE. Dan il-mudell għandu jippermetti l-inklużjoni ta’ rekwiżiti nazzjonali li jistgħu jikkumplimentaw l-informazzjoni stabbilita fl-Anness IV għal dan ir-Regolament.
2. Il-mudell Komunitarju tal-formola tal-applikazzjoni jista’ jintuża biex wieħed japplika għal liċenzja ġdida, għall-aġġornament tad-dettalji tal-liċenzja, għal tiġdid ta’ liċenzja jew għal kopja ta’ liċenzja.
3. Il-linji gwida għall-mili tal-mudell Komunitarju tal-formola tal-applikazzjoni huma stabbiliti fl-Anness IV.
4. L-awtoritajiet kompetenti jistgħu jbiddlu t-tqassim tal-mudell Komunitarju fil-proċedura li se tiġi ppubblikata skont l-Artikolu 14(1) tad-Direttiva 2007/59/KE u fl-interfaces informatiċi.
Artikolu 5
Dħul fis-seħħ
Dan ir-Regolament għandu jidħol fis-seħħ fl-għoxrin ġurnata wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha, minbarra Ċipru u Malta sakemm ma tiġix stabbilita sistema ferrovjarja fit-territorji tagħhom.
Magħmul fi Brussell, it-3 ta’ Diċembru 2009.